
	[bookmark: nev]BAYER ÁRPÁD
Történelem
MA, 3. félév
Eötvös Loránd Tudományegyetem
Bölcsészettudományi Kar
	






Témavezető:
	Szívós Erika
egyetemi adjunktus, ELTE BTK




A helyi identitás kialakulása és az épített környezet a Baross Gábor telepen (1905-1950)

A Baross Gábor telepet az 1900-as évek elején parcellázta fel egy magánvállalkozó, és hamar benépesült: kezdeten budapesti nyaralók költöztek a területre, majd az ipari munkásság került túlsúlyba. A telep 1950-ig (Nagy-Budapest létrejöttéig) közigazgatásilag Nagytétényhez tartozott, te attól több kilométer távolságban, Budapesthez közelebb, Budatétény (Kistétény) határában található.
A telepen már 1909-ben alakult polgári kör, és már a az 1910-es években megjelent a Nagytéténytől való elszakadás igénye. Pár év alatt egy erős „barosstelepi” öntudat fejlődött ki, ami több esetben az anyaközséggel szemben fogalmazta meg önmagát. A telep önálló iskolát és templomot épített, az infrastrukturális és intézményi fejlődéseket azonban botrányok kísérték.
Miért alakult ki önálló, a nagytétényitől eltérő identitás a Baross Gábor telepen? Mik és kik erősítették ezt a folyamatot? Milyen kapcsolata volt az anyaközségnek és a telepnek? Mik voltak az érdekellentétek alapjai? Mi váltott ki konfliktust, és miben volt együttműködés? Az épített környezet, az infrastruktúra és különböző intézmények történetének feltárása kapcsán rendszeresen találkozunk a barosstelepi identitásra való utalásokkal. Ezek a források szolgáltatták az alapját a dolgozatnak, amiben az erős telepi „mi-tudat” kialakulásának okaira keresem a választ.
Az önálló identitás kialakulásának hátterében két fő tényezőt különítettem el. Az első a telep és a község távolsága: a Baross Gábor telepen élők számára a község távol van, ráadásul a szintén közeli Budafok város (1923-tól) vagy Budapest presztízsével nem tudott versenyre kelni Nagytétény. A másik tényező a telepen élők önszerveződése, a Polgári Kör és egyéb szervezetek létrehozása és működtetése. Ezt erősítették a nemzetiségi (sváb, magyar) és társadalmi (agrárnépesség, szemben a telepen élő munkássággal és polgársággal) különbségek is. 




